Tostaat a rejomp hon daou neuze eus ar feunteun. Na brav eo evel-se e-kreiz an deiz, skeud ur wezenn faou o romantelaat al lec'h, ouzh e lakaat evel sioul ha didrabas. Ur wir bennoberenn arzel, d'am meno, gant maen kizellet brav ha fin, kizelladurioù rakkristen daoust d'ur groaz kelt bezañ bet lakaet war c'horre, ha skeudenn Sant-Gleran e-barzh. Gant ar c'horf !!! Krenn-enebadur.  Ur pik du war ur follenn wenn, Stephen King e-touesk oberennoù Balzac, distresadur ar baradoz ! En ur welet anezhañ evel-se, e c'heller krediñ e oa bet klasket laerezh an delwenn. Saotret e oa al lec'h peoc'hus-mañ.  « Daoust hag e ouezer penaos eo marvet ? », a gendalc'han neuze.